Thomas Jensen (S), 2011-11-29:
Tak for det.
Det lovforslag, vi behandler i dag, er en smuk buket af lovændringer, der overordnet set skaber mere lighed og en større grad af fleksibilitet for rigtig mange danskere.
Lovforslaget rummer tre særlig vigtige tiltag, og det er afskaffelse af skattefritagelse for arbejdsgiverbetalte sundhedsforsikringer, afskaffelse af multimedieskatten og afskaffelse af loftet over børne- og ungeydelsen.
Når vi med dette lovforslag afskaffer skattefritagelse for arbejdsgiverbetalte sundhedsforsikringer, skaber vi en mere fri og lige adgang til vores fælles sundhedsvæsen.
Den skævvridning, som den højreorienterede regering gennemførte med skattefriheden, skabte et delt Danmark i sundhedspolitikken.
Det er urimeligt, at nogle får skattetilskud til at komme forrest i køen.
Alle skal have en god behandling, og pensionisten skal ikke betale en højere skat, for at direktøren og den højtuddannede kan komme først til behandling.
Sådan en skævvridning er danskerne ikke tjent med, og derfor er det hermed slut med statsstøtte til private sundhedsforsikringer.
Helt i tråd med Skattekommissionens forslag gør vi med det her forslag op med arbejdsgiverbetalte sundhedsforsikringer og gør dem skattepligtige på linje med løn og andre personalegoder.
Der er ét positivt element ved skattefrihed for arbejdsgiverbetalt behandling, og det opretholder vi selvfølgelig, og det er nemlig skattefrihed for arbejdsgiverbetalt rygeafvænning og betaling for afvænning af misbrug af medicin, alkohol og andre rusmidler.
Det er nu tid til at investere i et bedre offentligt sundhedsvæsen til gavn for alle.
Det skaber mere lighed, og det er socialdemokratisk hjerteblod.
Så når vi med lovforslaget afskaffer den tidligere højreorienterede regerings multimedieskat, skaber vi en højere grad af fleksibilitet i arbejdslivet for en lang række helt almindelige danske lønmodtagere.
Multimedieskatten har hverken været til gavn for lønmodtagere eller arbejdsgivere.
Ordningen har været særdeles besværlig at administrere for arbejdsgiverne.
De har haft et katalog på 20-30 sider, de skulle administrere ud fra.
Og for lønmodtagerne har der været en urimelig skat på helt nødvendige arbejdsredskaber.
Ikke mindst har multimedieskatten hindret mange lønmodtagere i at skabe en god balance mellem arbejds- og familieliv, f.eks. via en hjemmearbejdsplads.
Med forslagene skaber vi mulighed for, at der igen kan etableres hjemmearbejdspladser, og at en arbejdstager fremover kan tage en bærbar computer med hjem for at arbejde, uden at det udløser beskatning.
Internetforbindelser, der giver adgang til arbejdsgiverens netværk, vil således heller ikke udløse beskatning, ligesom arbejdsmobiltelefoner, der er nødvendige for udførelsen af arbejdet, ikke beskattes i samme omfang som hidtil.
Det skaber en højere grad af fleksibilitet for den enkelte og for arbejdsmarkedet, og det er en socialdemokratisk mærkesag, og det er noget, der kommer ca. 400.000 danskere til gode, når de ikke længere skal betale nogen skat på deres arbejdsredskab.
Men det her lovforslag indeholder endnu et initiativ, der er med til at etablere lighed, hvor den tidligere regering indførte ulighed, og her taler jeg selvfølgelig om loftet over børnechecken og ungeydelsen.
I Danmark er der reelt et fattigdomsproblem, og det skyldes bl.a., at der i løbet af 10 år er indført en række lave ydelser og der er skåret i børnechecken.
Det er noget, der rammer børnefamilierne rigtig hårdt, og det løses kun ved at give de mest udsatte familier et bedre økonomisk råderum, og det gør vi altså med den her fjernelse af loftet.
I fredags rådede vi så bod på fattigdomsydelserne, og i dag foreslår vi at ophæve loftet over børne- og ungeydelsen.
Loftet har derfor været medvirkende til at øge uligheden i Danmark under den højreorienterede regering.
De foreslåede ændringer betyder, at der igen udbetales fuld børne- og ungeydelse for alle børn, uanset hvor mange børn der er i en familie.
Vi afskaffer loftet på de 35.000 kr. over den maksimale børne- og ungeydelse, der kan udbetales til en familie om året.
Afskaffelsen af loftet vil bidrage til at skabe større lighed og flere og lige muligheder i Danmark, og det er særdeles glædeligt.
Sidst, men ikke mindst, sætter vi med det her lovforslag et grønt fingeraftryk, og det gør vi ved at fortsætte boligjobordningen i 2012, men ved at målrette den.
F.eks. kan der nu også gives tilskud til husvindmøller, og samtidig fjerner vi tilskud til opstilling og reparation af oliefyr.
Vi fjerner også tilskud til au pairer.
Det synes jeg er med til at sikre, at vi får en mere grøn profil på den her boligjobordning, og at vi også sikrer, at vi får lagt op til den mere grønne profil, der skal være i renoveringspuljerne fremover.
Så er der også det positive element ved det her lovforslag, at der indføres en grøn check.
Det er ganske positivt, fordi det især er de lave indkomster, som den kommer til gode.